open-index/open-wikipedia-markdown huggingface dataset:
Quadraria de l'Ospedal de Busti Grandi

La **Quadraria de l'Ospedal de Busti Grandi** la gh'ha dent pussee de cent quader in sui benefator che, in tra el 1700 e 'l 1970 hann sostegnud l'ospedal citadin: la se troeuva propi in del nosocomi, in del salon central del prim pian. Del 2003, dopo un lavorà de ricerca del Giuseppe Pacciarotti, l'è ordenada ancamò e l'è verta al publegh.

Gh'è di quader fad del Carlo Grossi, de l'Angelo Bottigelli, de l'Isep Molten, del Franco Asco, de l'Enrico Arcioni, de l'Alessandro Pandolfi, del Carlo Bonomi, del Salvador Bianch, de l'Arturo Abbà e del Mario Acerbi: in tra i soget el Luis Tos, el Giuseppe Borri, el Rodolfo Crespi, l'Enrico dell'Acqua, el Benedet Landrian e l'Isep Candian. Particolar el cas del Bias Belot, che 'l s'è fad un auto-litrat.

## Ligam de foeura
*Sit ofizzial

## Alter proget
Santuari de Busti Grandi

El **santuari de Busti Grandi** a l'è una gesa del center de Busti Grandi tirad in pè in tra el 1515 e 'l 1522, indova che prima gh'era una geseta dedicada a la Madona. El saria stad fad su in su proget de l'Antoni de Lonaa e del Tomas Rodee.

Dent gh'è la statua de la Madona del Jut che, segond la tradizzion, l'ha jutad la cità a fà finì l'epidemia de pesta.

## Riferiment
*BeWeB

## Alter proget
Gesa de la Cassina Linterno

La **gesa de la Cassina Linterno** a l'è dent a la cassina omonema de Milan e l'è in pè del 1753 per vesser poeu consacrada el 9 de otover 1754: l'è dedicada a l'Assonta.

## Storia
In la cassina al temp del Franzesch Petrarca se pensa che la gh'era una gesa, ma l'è minga quella de incoeu, che la resaliss al secol XVIII e l'era propi importanta al temp per la comunità che la s'era trada arenta: dopo de la segonda guerra mondial a l'è svujada e desconsacrada e doperada prima 'me ofizzina e poeu 'me deposit.

La gesa l'era stada finanziada del nobel Domenegh Aquani che gh'haveva fad meter dent una pala d'altar con l'Assonta, che incoeu la gh'è pu: del 1800 l'è renoeuvada in stil neogotegh per oeuvera del Giovanni Migliara. Al temp el pret l'era quell de Quart e l'era stada consacrada del don Flaminio Brugora, prevost de Trenn**.**

A partì di agn '80 a l'è recuverada, prima di resident e poeu de la sociazzion di Amis de la Cassina Linterno, e oltra che per dì la Messa l'è doperada anca per inconter colturai.

## Architetura
La pupart di decorazzion in sui mur de la gesa inn perdude: gh'è un noeuv altar de legn bell tajad e una noeuva pala de altar e una poltrona che, per la tradizzion, la saria partegnuda al Petrarca. Gh'è a la banda drita de l'altar una statua de cartongess de l'Ecce Homo, che la gh'è de secoi e la legenda la dis che se l'è tolta via ghe porta desfortuna a la Cassina.

La gh'haveva un campanin picin, che incoeu se po pu doperà perchè el ris'cia de borlà sgiò: i campane inn stade donca portade in la gesa: vuna, ciamada "*la campana de la tempesta*", l'era sonada quand che la gh'haveva de rivà la tempesta perchè se pensava che i so vibrazzion havarien menad a trasformà i gran in pioeuva.

In di restaver pussee recent inn stad trovad anca i rest de l'altar del Setcent e la preja sacra.

## Riferiment
Ludovico Pogliaghi

El **Ludovico Pogliaghi** (Milan, 7 de sginer 1857 - Sacher Mont de Vares, 30 sgiugn 1950) a l'è stad un scultor e pitor italian, regordad per vari lavorà soratut in Lombardia.

Nassud in di ultim agn de governa austriegh in d'una familia siora e vesina al governo, el starà de cà al Palazz Crivei, minga deslongh de l'Academia de Brera indova che 'l sarà docent, cont in tra i so alev i giumei Carlo e Luigi Rigola e 'l Gaetano Cresseri. Cont i du giumei el lavorarà a la porta central del Dom e di alter gran lavorà che l'ha lassad a Milan inn l'allestiment del Musee Poldi Pezzoli e la restruturazzion del Palazz Turaa. L'è regordad anca per la Capella Espiatoria dedicada a l'Umbert I, in del sit che l'è stad mazzad del Gaetano Bresci.

In di ultim agn de la soa vita l'ha fad san-Martin in sul Sacher Mont de Vares indova che l'ha fad su una gran villa ecletega: a la soa mort la lassa in eredità a la Biblioteca Ambrosiana, che poeu l'è trasformada in d'un musee.

## Riferiment
*Treccani

## Alter proget
Palazz di Stelline

El **Palazz di Stelline** a l'è un palazz de Milan, arent a la Gesa di Grazzie e de proprietà del comun de Milan.

In principi a l'era un monester di moneghe benedetine de Santa Maria de la Stella, poeu, in su inizziativa del Carlo Borromee, ghe meten dent l'orfanotrofi di Stelline.

Incoeu dent se troeuva una scoeula de teater, un obergh, la delegazzion de l'Union europea e l'istitut franzes.

## Riferiment
*Sit ofizzial

## Alter proget
Palazzi Morand

El **Palazzi Morand** a l'è un storegh palazz de Milan che, del 2010, el gh'ha dent la Collezzion Costum Moda e Imasgen.

L'è stad fad su del secol XVI e restruturad del secol XVIII e gh'hann vivud denter varie fameje siore de la cità: di Casaa ai Villa ai De Cristoforis ai Weill Schott e infin ai Tendol Bolognin: lor, senza ered, la lassen al comun de Milan del 1945 che, dopo che la Cà Sormana l'è stada colpida di bombe, ghe met dent i so collezzion museai.

L'overa pussee famosa a l'è la statua romantega *[[L'orazzion del matin]]* del svizzer Vincenzo Vela.

## Ligam de foeura
*Sit ofizzial

## Alter proget
Palazz di Giureconsult

El **Palazz di Giureconsult** a l'è un palazz manerista del center de Milan, denanz al Palazz de piazza di Mercant e propi tacad a Piazza del Dom.

L'è stad volud del papa Pio IV, che l'era milanes, e 'l voleva un sit per metégh dent el Collegi di Nobel Dotor, entità de savi che la se ocupava del governo citadin, e l'è stad progetad del Vissenz Seregn, che 'l finiss del 1562. A partì del Votcent el sarà sede de la Borsa, del Telegraf, de la Banca Popolar de Milan e, infin, de la Cambra de Comercc, che l'è ancamò denter.

## Ligam de foeura
*Sit ofizzial

## Alter proget
Maria Beatriz d'Est (1750-1829)

La **Maria Beatriz d'Est** (Modena, 7 de avril 1750 - Viena, 14 de november 1829) a l'è stada l'ultima duchessa de Massa e prenzipessa de Carrara a vesser sovrana de quell territori: l'era l'ultima fioeula direta di Est e unega fioeula a vegnì granda de l'Ercol III d'Est, trono che l'ha podud minga ciapà per via de la lesg salica.

Mier del Ferdinand Carlo Antoni d'Asborgh-Lorena, per quella reson chi l'è stada governadora de Milan del 1771 al 1796. A la mort, el Stat de Massa e Carrara l'è tacad al Ducad de Modena e Resg, governad del so fioeul Franzesch.

## Riferiment
*Treccani

## Alter proget
Malga Longa

La **Malga Longa** l'è un musee sit ind un refuj montan qe al se trova ind i bande de la conca del Farn, a cavall intra la vall Cavallina, la vall Borleza e la vall Gandin, in provinça de Bergem.

Cognossida per i aveniments belleg de la segonda guerra mondial, incœ l'è dovrada come musee de la Resistenza.

## Storia

Ol fait qe qesta localitaa la g'havess una bella visual ind sui vai intorn, ma a l'istess temp la fœdess ben protejida, al l'ha faita deventar una bas d'operazion partijana ind la segonda guerra mondial.

L'È staita la 53ª&nbsp;brigada Garibaldi *13 Marter de Lover*, guidada del Giovanni Brasi, a ciapar la zona e a combater contra i todesc e contra la Lejon Tagliament de la republega de Salò.

Ol combatiment a la Malga Longa al g'ha havud lœg ol 17 november 1944, e l'è stait vencid dei forze republegane; i partijan i s'è rendids quand qe i ha fenids i munizion. I partijan ferids (Mario Zeduri "*Tormenta*" e Ilarion Efanov "*Starik*") i è staits copads subet, e qei olter portads ind un lœg intra Costa Volpin e Lover. Un tentativ de liberazion in su la via per la vall l'è fallid, e i partijan i è staits condanads a mort e justiziads ol 21 de november: Giorgio Paglia (nom de bataia “*tenente Giorgio*”), Guido Galimberti ("*Barbieri*"), Andrea Caslini ("*Rocco*"), i russ Semion Kopcenko ("*Simone*") e Alexsander Nogin ("*Molotov*").

Do dé dop, a Lover, anc i fradei Renato e Florindo Pellegrini (cognossids coi sovernom de “*Falce*” e “*Martello*”), ciapads quater dé inants a Coval, i è staits justiziads.

Despos de la fin de la guerra, la Malga Longa l'è staita restorada dei ex partijan, in onor dei compagn morts.

## Referiments
Cità di Studi

La **Cità di Studi** a l'è un quarter de Milan che 'l partegn al Municipi 3: in principi el nom l'indicava el compless di palazzi del politecnegh de Milan ma, cont el temp, el s'è slargad a tuta la zona, che in del menter l'ha vist vegnì anca i sed di facoltà sientifeghe de l'Università di Studi de Milan. Ligad ai università gh'è anca un ort botanegh.

Oltra ai università in la zona gh'è el Teater Leonard, l'Istitut di Tumor, la Cà Corbellini-Wassermann, i gese di sant Neree e Achillee, de san Pio X e del Sant Spirit e 'l Istitut neurologegh Carlo Besta.

L'è servida de la stazzion Piola de la linia verda del metrò: arent gh'è anca la stazzion de Lambraa (doperada di treni suburban, regionai e nazzionai e anca lee de la linia verda) e quella de Argonne de la linia bloeu. Gh'è anca varie linie de bus e tram.

## Bibliografia
*Ulderico Tegani, La "Città degli Studi" italiana, in Le Vie d'Italia e dell'America Latina, anno XXX, n. 7, luglio 1924, pp. 859-867.

## Alter proget
Gesa di Sant Peder e Paol (Biasca)

La **Gesa di Sant Peder e Paol** a l'è la gesa mader di tre vai ambrosiane e l'è vun di esempi pussee important de architetura romanega in Tesin.

Fada su in tra el secol XII e quell XVII, l'era sota l'arcidiocesi de Milan fina a quand l'è stada fada su quella de Lugan.

## Ligam de foeura
*Sit ofizzial

## Alter proget
Torr de la Campanella

La **torr de la Campanella** a l'è la torr pussee importanta de la citadella viscontea de Berghem, che la fonziona de entrada: l'è stada fada su del Bernabò Vescont, sostegnud al temp de la fameja Suarda. I venezzian ghe meten el so capitani e 'l Napoleon el governo del departiment del Sere e i austriegh la soa delegazzion. Propi i austriegh ghe farann un gran restaver e ghe metarann su la stabilidura, a quatà una veggia pitura, voramai scancellada, cont el stema del regn Lombard-Venet.

Dopo la segonda guerra mondial la sarà doperada 'me caserma, prima di ingles e poeu di italian, per passà infin del 1955 al Musee civegh de scenze naturai.

## Bibliografia
* Marco Realini, Il consolidamento della facciata del palazzo del Museo di Piazza della Cittadella a Bergamo : monitoraggio delle applicazioni di ossalato di ammonio sulle superfici dipinte, Bergamo, WorldCat, 2007.

## Alter proget
Piazza de la Vitoria (Bressa)

La **piazza de la Vitoria** a l'è vuna di piazze principai de Bressa, fada su in tra el 1927 e 'l 1932 in su proget del Marcello Piacentini dopo che l'era stad trad sgiò un toch del center de l'età de Mez. A l'era un gran esempi de urbanistega fassista e dopo de la liberazzion gh'è stad di lavorà per desfassistizàlla.

In su la piazza a gh'è el torrion INA e 'l palazz di Poste: gh'è de tirà a man anca el Bigio, statua dedicada ofizzialment a l'era fassista e tolta via con la fin del regim. A l'è servida de la stazzion Vitoria de la metropolitana de Bressa.

## Riferiment
*Brescia Tourism

## Alter proget
Gesa de Biandin

La **gesa de Biandin**, dedicada a la Madona de la Nev, a l'è un santuari de la località Biandin de Introeubi: el so di de festa, el cinch de avost, a l'è important propi per tuta la Valsasna.

## Storia
La gesa l'è stada fada su intorna al 1669 e voluda di Anovaz, che ghe l'haveven domandada a la curia de Milan e ghe dann vun di so pascoi per fàlla su: l'era propi voluda anca de la sgent e di bergamit de la zona, che gh'haveven no una gesa per quand che eren lilinsì.

Del 1836 la banda a l'è colpida de 'n epidemia de colera e i sgent de la vall vann el cinch de avost al santuari e se invoden a la Madona de andàgh ogni ann se la faseva un quajcoss per fermà el malann e quella roba chi la va inanz anca adess.

## Riferiment
*La Madonna della Neve in Val Biandino

## Alter proget
Ceser Ceserian

El **Ceser Ceserian** (Milan, 10 de dicember 1475 - Milan, 30 marz 1543) a l'è stad un pitor e architet lombard: storegh e teoregh de l'architetura, l'è regordad per havé fad la prima traduzzion in toscan del *De architectura*.

El se sa minga trop de lu, foeura che 'l gh'ha havud 'me maester el Bramant: a Milan, indova che l'è fad ingegner ducal, architet citadin e member de la Fabrega del Dom el lavorarà de sigur a la Gesa di Spos e ai impiant de defesa del Castell Sforzesch, per vari agn l'ha lavorad anca a Parma e a Resg.

## Riferiment
*[Treccani](https://www.treccani.it/enciclopedia/cesare-cesariano_(Dizionario-Biografico)/)

## Alter proget
Casino Ricordi

El **Casino Ricordi** a l'è 'n edifizzi storegh de Milan che 'l se troeuva tacad a la Scala: incoeu el gh'ha dent el Musee del teater.

A l'era stad fad su per havégh denter la sociazzion di palchetista, che ghe faseven anca feste e inconter: del 1821 l'è fad su ancamò e del 1850 l'è dad in ficc a la Cà Ricordi, che ghe resta dent fina al 1913, quand che l'è fad su el musee.

## Riferiment
*Milano, largo Ghiringhelli cambia look: la posa della statua di Ricordi

## Vos corelade
*Monument al Giulio Ricordi
Gesa del Carmen (Pavia)

La **gesa del Carmen** l'è vuna di gese pussee importante de Pavia e vun di esempi pussee cognossud de gotegh lombard: l'è stada scominciada del 1374 sota i Vescont e, per via di gran spese per fà su la Certosa de Pavia, l'è finida domà del 1461 cont una gran pausa in del mez, e la faciada l'è fada per el 1490.

Progetada del Bernard de Venezzia, fina al 1799 gh'era dent i fraa: in quell ann lì a l'è soprimud e l'è fada 'me parochia e 'l cioster l'è doperad 'me scoeula.

Dent gh'è di lavorà del Giovann Antoni Amadee, del Guglielmo Caccia, del Bernardin Lanzan, del Sebastiano Ricci, del Peder Magg e del Luigi Morgari.

## Bibliografia
*Luisa Erba, Santa Maria del Carmine, Collana "Le chiese di Pavia", Tipografia commerciale pavese, Pavia, 2001

## Alter proget
Cà musee de Milan

I **cà musee de Milan** inn un circuit de quater cà musee: el musee Bagatti Valsecchi, el Musee Poldi Pezzoli, la Villa Necchi Campiglio e la cà-musee Boschi Di Stefano.

El sistema che i met insema l'è stad fad su del 2008 in bas a 'n acord del 2004 con l'obietiv de promoeuver el patrimoni coltural milanes e lombard a travers la storia di fameje siore.

## Ligam de foeura
*Sit ofizzial

## Alter proget
Castell de San Giorgg (Mantoa)

El **castell de San Giorgg** a l'è vun di monument pussee cognossud de Mantoa, part del Palazz Ducal di Gonzaga.

L'è stad fad su in tra el 1395 e 'l 1406 in su proget del Bartolin de Noara in sui rest de la gesa de Codebò, del 1459 l'è restruturad del Luca Fancelli e 'l perd la soa fonzion defensiva, a deventà un palazz de piesè. Del 1810 a l'è doperad 'me preson per l'Andreas Hofer, che 'l sarà poeu fusilad, e al tornà di austriegh del 1815 el sarà fad preson de massima sigurezza, indova che ghe metarann anca i martir de Belfior.

## Riferiment
*Guide Turistiche Mantova

## Alter proget

## Vos corelade
*Camera di Spos
*Villa de la Paleologa
Via Gesù

La **via Gesù** a l'è una strada de Milan che la se troeuva in tra la via Mont Napoleon e la via de la Spiga: l'è part donca del quadrilater de la moda.

Un temp a l'era vun di borgh (strade foeura di mure romane) de la cità: el borgh Lisson: quand che l'è fad su el convent de Santa Maria del Gesù, el cambia nom prima in *borgh Gesù* e poeu in *contrada del Gesù*.

Oltra ai rest de la gesa del Gesù, gh'è la Cà Viansson, el musee Bagatti Valsecchi e la Cà Rizzoli.

## Riferiment
*Milano Segreta

## Alter proget
Gesa de San Giovann Battista (Meregnan)

La **gesa de San Giovann Batista** a l'è una basilega de Meregnan, in la cità metropolitana e arcidiocesi de Milan.

Per la tradizzion l'è propi antiga: la saria stada fada su intorna al 390 del San Giuli e l'era dedicada al Cosma e al Damian, del secol VIII l'è slargada e dedicada al Batista, cont i du martir regordad de una capella dent. Del 1451 l'era dree a borlà sgiò e 'l Papa ghe dà l'indulgenza a tucc quei che contribuissen a la soa restruturazzion e del 1442 l'è fada collegiada e prevostural: i lavorà finissen per i prim agn del '500.

Del 1618 di noeuv lavorà la fann in stil baroch e la cupola del presbiteri l'è sostituida. Del 1913 l'è fada su noeuva la faciada, cont i do porte de lat che inn serrade.

## Riferiment
*BeWeB

## Alter proget
Castell di Cota

El **castell di Cota** l'era una veggia fortifegazzion de Legnan in pè in del period XIII-XIV secoi: a l'era vuna di fortezze doperada per la bataja de Legnan e la se troeuva indova che incoeu a gh'è la galleria de Legnan.

## Bibliografia
* Attilio Agnoletto, San Giorgio su Legnano - storia, società, ambiente, 1992, SBN CFI0249761.
Gesa Veggia (Cornaree)

La **Gesa Veggia** a l'è la gesa pussee antiga de Cornaree: l'era dedicada al San Peder, ma incoeu l'è dedicada a la Madona del Rosari, e la se troeuva in la frazzion omonema, in su la strada che de Milan la mena a Noara.

Al dì d'incoeu la dipend de la gesa de San Peder che l'è là arenta.

## Storia
Una prima gesa l'è fada intorna al secol V in su 'na domus romana, cont i materiai che la faseven su recuverad per la noeuva gesa: quella gesa chi comunque l'è trada sgiò al temp di lombard e del Carlo Magn e l'è sostituida de una noeuva gesa, cont i  pared decorade con di scene tolte del Noeuv Testament.

Intorna al secol X la borla sgiò e in di secoi adree l'è fada la gesa che la gh'è ancamò incoeu: arent a gh'era anca un monester bell important e la soa titolazzion l'è metuda in ciar del Gofred de Busser del secol XIII.

Del 1251, quand che l'Innocenzi IV l'era dree a tornà de Lion a Roma, el sta a dormì in quella gesa chi.

In tra el 1168 e 'l 1542 gh'era denter una prevostura bella importanta de gustinian e de là inanz al 1788 ghe meten i abaa comendatari, che eren di vescov e cardinai de rilev.

In tra la costruzzion originaria e 'l secol XVI, 'me che se lensg di raport di visite pastorai, inn sgiontade di capelle laterai, e del 1563 l'è ciamada "tempi grand e propi antigh".

La faciada inveci la resaliss al secol XIX, dopo de 'n restaver.

## Antiquarium
Del 2022 in la veggia sacrestia de la gesa a gh'è un antiquarium indova che gh'è in mostra di robe andeghere de la Gesa e de la domus e anca de alter sit che la Sovrintendenza l'ha descovert aproeuv.

## Riferiment


## Alter proget
Gesa de San Peder (Cornaree)

La **gesa de San Peder** a l'è la parochial de la frazzion omonema de Cornaree, in Cità metropolitana e arcidiocesi de Milan.

## Storia
La gesa l'è fada su in tra el 1929 e 'l 1935: l'è propi arenta a la Gesa Veggia, che l'era la veggia parochia. Del 1971 a l'è modifegad el presbiteri in bas ai adatament volud del Concili Vatican II e del 1988 gh'è stad un intervent in sui coverture e in sul campanin.

In tra el 2014 e 'l 2017 gh'è un alter restaver, sia del denter che del foeura.

## Architetura
Gesa in stil ecletegh, la pianta a l'è a cros latina e gh'è trè nav: la faciada l'è a salent e con trii ingress, in su quell central gh'è una luneta cont un altrilev.

I nav inn spartide de colone a sercc: i du transet e 'l presbiteri inn a mez-sercc.

## Riferiment


## Alter proget

## Ligam de foeura

* Sit ofizzial
Corresg (desambiguazzion)

## Geografia
*Corresg, comun de la provincia de Resg
*Corresg, frazzion de Bagnoeul 
*Corresg, frazzion de Ferrara

## Sgent e fameje
*Corresg, pitor de la cità omonema 
*Corresg, fameja nobil de la banda
Giò e Giulia

El **Giò e la Giulia** hinn ona cobbia de falcon che fànn el nid in scima del grattaciel Pirelli. I nomm hinn on omagg a Giovanni Ponti, l'architètt che gh'ha progetaa'l grattaciel, e la soa miee, Giulia Vimercati.

La primma osservazion di duu falcon l'è del 2014, in del cors de lavô de manutenzion del tecc del palazz. In seguit l'estaa logaa on nin artificial adeguaa, per evità che i falcon fasèssem ancamò i oeuv in del mezz di cav d'on condizionator, vardaa de dò telecamere che trasmètten in sul internet dì e nòtt tucc el ann.

In del temp de la pandemia de Covid-19, el Giò e la Giulia hinn ciapaa granda popolarità e sossen persònn andaven adree di sò attività per mèzz de la diretta e de la pagina facebook dedicaa a lor.

## Ligamm de foeura

* La pagina de la Region Lombardia che la parla del Giò e de la Giulia
* Pagina cont i ligamm per i telecamere
* Corriere della Sera: I 10 anni dei falchi pellegrini sul Pirellone: Giulia e Giò, icona della biodiversità in città
* La repubblica: I falchi Giò e Giulia festeggiano i dieci anni d’amore sul Pirellone: dal 2017 sono diventati star dei social grazie alle webcam

## Nòt
Corresg (Ferrara)

**Corresg** (*Correggio* in italian) a l'è una frazzion de Ferrara, part de la soa quarta circoscrizzion, con 192 abitant.

El nom el vegn del latin *corrigium*, o ben una lengua de terra che la vegniga foeura de 'n fium che l'era la arent: el papa Vitor II l'heva mitud sota la competenza de la piev del vescov de Ferrara.

El sant patron l'è el Basili Magn, che gh'è dedicada la gesa de la zona.

## Bibliografia
*Guida del ferrarese, di Ugo Malagù, 1982
Gesa de l'Assonta

*Gesa de l'Assonta a Cislian, in la cità metropolitana de Milan
*Gesa de l'Assonta a Gallaraa, in provincia de Vares
*Gesa de l'Assonta a La Ciarella, in cità metropolitana de Milan
*Gesa de l'Assonta a Malé, in provincia de Trent
*Gesa de l'Assonta a Pos'ciav, in del Canton Grison
*Gesa de l'Assonta a Tronzan, in provincia de Vares
*Gesa de l'Assonta al Vigentin, quarter de Milan
Gesa del Gesù (Milan)

La **Gesa del Gesù** a l'era una gesa de Milan che gh'ha dad el nom a la via omonema che la se trovava: a l'è stada fada su in del 1559 per volontà di moneghe franzescane insema a un convent, che 'l doveva sostituì quell de via Andegher, e l'è stada trada sgiò del 1782 per i sopression giusepine.

A l'era una gesa picinina e sobria, cont un'unega nav e con trii altar.

## Bibliografia
*Paolo Rotta, Passeggiate storiche, ossia Le chiese di Milano dalla loro origine fino al presente, Milano, 1891.
El Quart Stat

**El Quart Stat** a l'è un quader a oeuli del Giuseppe Pellizza da Volpedo fad del 1901 e che l'è in mostra, del 7 de luj 2022, a la Galleria d'Art Moderna de Milan.

El quader el gh'ha una longa storia: mostrad per la prima voeulta a la Quadriennal de Turin senza gran sucess, el gh'havarà gran visibilità in su la stampa socialista, roba che la mena i moster a lassàl foeura, per pagura de parè politegh o di rebellot. Del 1920, in pien bienni ross, l'è mitud in mostra in la Galleria Peser e del 1921 l'è crompad de la Galleria d'Art Moderna e l'è mitud in la sala de la Balla del Castell Sforzesch fina che i fassista, in di agn '30, la caven via e la meten in deposit. L'è trovad ancamò in di agn '50 e l'è mitud in la sala de la Sgionta de Palazz Marin e 'l deventa ancamò un quader de cult del moviment socialista e proletari italian. El resta in del municipi ambrosian fina al 1980, quand che l'è spostad in la Galleria d'Art Moderna in d'una sala dedicada per intregh al divisionism, del 2010 l'è portad al Musee del Noeuvcent, indova che per la soa importanza l'era la prima oeuvera mituda in mostra, per poeu tornà del 2022 in la Villa Real.

L'è de interess anca la storia di sbozz del quader: el prim, Imbassador de la fam, l'è stad scominciad del 1891 quand che 'l Pellizza l'haveva vist una protesta de operari, e l'è fornid del 1894. In tra el 1895 e 'l 1898 el lavor a la Fiumana, version primordiala del quader che incoeu l'è in mostra a la Pinacoteca de Brera, in la sezzion de Palazz Citeri.

## Riferiment
*Il Quarto Stato - Homo Laicus

## Alter proget
2025

El **2025** a l'è un ann del secol quell de XXI.

## Cossa gh'è capitad
### Sginer
*1 de sginer: la Polonia la ciapa la presidenza de turno de l'Union europea
*1 de sginer: el Canadà el ciapa la presidenza de turno del G7
*1 de sginer: Bulgheria e Romania vann denter per intregh al spazzi Schengen
*20 de sginer: el Donald Trump el giura 'me president di Stat Unid

### Fevrer
*23 de fevrer: elezzion federai in Germania

### Masg
*7 de masg: el se derva el conclav del 2025
*8 de masg: el conclav el vota el papa Leon XIV

### Luj
*1 de luj: la Danimarca la ciapa la presidenza de turno de l'Union europea
## Chi l'è che gh'è nassud

## Chi l'è che gh'è mort
### Sginer
*7 de sginer: Jean-Marie Le Pen, politegh frances
*7 de sginer: Joseph Trần Xuân Tiếu, vescov catolegh vietnamita
*13 de sginer: Franco Piperno, ativista e politegh italian
*13 de sginer: Oliviero Toscani, fotograf e ativista italian
*14 de sginer: Furio Colombo, giornalista italian
*14 de sginer: Ladislav Hučko, vescov catolegh slovach
*15 de sginer: David Lynch, regista statunitens
*18 de sginer: Lorenzo Infantino, economista italian
*19 de sginer: Leopoldo Siegel, sportiv e politegh italian
*25 de sginer: Anastasi de Tirana, arcivescov ortodoss albanes
*29 de sginer: Richard Williamson, arcivescov britannegh

### Fevrer
*1 de fevrer: Renato Corsetti, lenguista italian
*4 de fevrar: Karim Aga Khan IV
*15 de fevrer: Renato Ballardini, politegh italian
*17 de fevrer: Frits Bolkestein, politegh todesch
*18 de fevrer: Salvatore Aquino, mafios italian
*24 de fevrer: Giancarlo Rossi, fisegh italian

### Marz
*3 de marz: Eleonora Giorgi, atora italiana
*5 de marz: Bruno Pizzul, giornalista italian
*14 de marz: Augusto Rezzonico, politegh e imprenditor italian
*15 de marz: Ermenegildo Reato, pret e storegh italian
*17 de marz: AnNa R., cantanta todesca
*18 de marz: Paul Cremona, arcivescov maltes
*21 de marz: George Foreman, boxoeur statunitens
*22 de marz: Svetlana Broz, dotora e giornalista bosniaca
*26 de marz: Settimio Todisco, arcivescov italian
*28 de marz: Vittorio Orsenigo, regista e scritor italian

### Avril
*18 de avril: Giovanni De Sandre, ingegner italian
*21 de avril: Papa Francesch

### Sgiugn
*29 de sgiugn: Maksim Ustimenko, pilota militar ucrain

### Setember
*10 de setember: Charlie Kirk, ativista statunitens

## Alter proget

## Cronistoria
*2024
*2026
Villa d'Ades

**Villa d'Ades** (*Villa d'Adige* in italian, *Viła d'Adexe* in veneto) l'è 'na frazzion del comun de Badia Polesine (RO), in Veneto.

La zona l'era abitada sgiamò in l'età del bronz e l'era quatada per la pupart de foreste. In del 589 la capita la rota de la Cuca e l'Ades el cambia el so cors.

## Alter proget
Via de la Spiga

La **via de la Spiga** a l'è una strada del center de Milan, che la ciapa el nom de la contrada omonema: incoeu a l'è vista 'me vun di quater lat del quadrilater de la moda de la cità, e l'è vuna di vie pussee siore e con sit per crompà roba che la costa tant.

La via l'è servida de la fermada del metrò de San Babila (linie M1 e M4) e de quella de Montnapoleon (linia M3).

## Bibliografia
*Vittore e Claudio Buzzi, Le vie di Milano, Milano, Ulrico Hoepli Editore S.p.A., 2005, ISBN 88-203-3495-X.

## Alter proget
Pompee Bertin

El **Pompee Bertin** (italian: *Pompeo Bertini*; Milan, 1828 - Milan, 1899) a l'è stad un artista italian.

Fioeul de Giovann Batista, insema al fradell Isep l'ha lavorad al restaver di vedrade del Dom de Milan. L'ha fad di vedrade anca in varie gese in Italia e in Sud America.

## Riferiment
*Treccani
*Associazione culturale Sant'Agostino
Torr Breda

La **Torr Breda** a l'è un gratacel de Milan che 'l se troeuva in piazza de la Republega: cont i so 116,25 meter e 31 pian l'è stad vun di prim gratacel de la cità, in del vesser tirad in pè in tra el 1950 e 'l 1955.

In tra el 1954 e 'l 1956 l'è stad el palazz pussee alt in Italia, a superà la Torr Piacentini e a vesser superad del Gratacel de Cesenategh: de l'istess ann l'ha passad el Dom de Milan 'me costruzzion pussee volta de la cità, per vesser infin superad del 1960 del Gratacel Pirelli.

## Riferiment
*Structurae

## Alter proget
Via Porta Penta

**via Porta Penta** (che in italian la sa ciama anch *via Porta Dipinta*) a l'è una strada de la Sità Volta che la taca 'nsema Piazza Mercad di Scarpe al prat de la Fara: la ciapa ol nom de 'na veggia porta, che l'era tuta piturada, e che l'è stada trada sgiò del secol XIX.

A l'è de origin romana, 'me mostrad di scav facc del secol XX per fà di postegg sota terra: sa troeuva ol Palazz Moron, ol Palazz Grumei poeu Pesent, la fontana de Porta Penta e i cese de san Michel al Pozz Bianch e de Sant Andrea.

## Bibliografia
* Dario Gallina, Sovraintendenza dei Beni Archeologici della Lombardia, 2008-2009. 

## Olter progecc
Cecilia Sala

La **Cecilia Sala** (Roma, 26 de luj 1995) a l'è una giornalista italiana.

## Biografia
La s'è diplomada al licee sientifegh a Roma e la va a studià economia a la Bocconi a Milan, ma la lassa a ses esam de la fin: del 2015 la taca a fà giornalismo, a collaborà prima con Vice e poeu cont el Michele Santoro per *Servizio Pubblico*, pussee inanz la scrivarà di liber e la tacarà a fà di podcast.

El 19 de dicember 2024 l'è arestada in Iran, indova che l'era dree a lavorà cont un vidi de giornalista, e 'l 27 del mes l'è dada foeura la notizzia del ministeri di afar forest italian. L'imbassada iraniana a Roma l'ha mitud in ciar che el so arest a l'era ligad a quell de l'ingegner iranian Mohammad Abedini Najafabadi, arestad in su mandad american in Italia una quaj semana indree. Infin, dopo di tratative, el vot de sginer 2025 la torna a cà.

## Riferiment
*Giornalisti al microfono 

## Alter proget
Franzesca Manzona

La **Franzesca Manzona** (Barzi, 10 de masg 1710 - Cereda, 28 de luj 1743) a l'è stada una poetessa lombarda: membra de la fameja Manzona, l'era parent a la lontana del Lissander Manzon.

## Biografia
Fioeula del Ceser Alfons e de la Maria Caterina Clavena, l'era propi intendevola e sgiamò a dodes agn, oltra al milanes e a l'italian, la saveva anca el gregh antigh, el latin, el franzes e 'l spagnoeul e ghe piaseva anca studià dirit e geometria.

Dopo vesses retirada in del monester de Santa Luzzia a Milan, la va foeura per maridàss, el 10 de avril del 1471, cont el leterad venezzian Luigi Giusti: la moeur de part dopo des dì del nassiment de la soa segonda fioeula, l'Angela Maria, e l'è mituda sota in la gesa de San Giovann a la Castegna.

La soa mort la lassa insì mal el marid che 'l se farà ordinà pret poch pussee inanz de l'Isep Pozzbonell.

## Oeuvera
In italian la scrivarà poesie e tragedie, la pussee famosa l'Ester, dedicada a la Lisabeta Cristina de Brunswick-Wolfenbüttel, roba che ghe darà la fama de *poetessa de l'Imperadora*, e la se sgiontarà a vari grup e academie, in tra quella di Trasformad, de che l'era co-fondadora, e quella de l'Arcadia. Gh'è de regordà anca i *Piacevoli Rime*, che regordaven el stil del Franzesch Petrarca.

La voleva anca lassà una catada di done che haveven studiad in la storia, ma l'è morta prima de fornìlla.

In lombard l'ha lassad cinch sonet e cinch poemet, che lee ciamava *baltraminaa*, e eren scrivud in d'un milanes rustegh.

## Riferiment
*Francesca Manzoni, una vita breve ma che lasciò il segno
*Manzoni Giusti, Francesca - Treccani
Cà-musee Boschi Di Stefano

La **Cà-musee Boschi Di Stefano** a l'è vuna di cà musee de Milan che la se troeuva al segond pian de un palazzi in via Giorg Jan al 15. L'è stada fada su in tra el 1929 e 'l 1931 in su proget del Piero Portaluppi, che l'heva progetad anca la Villa Necchi Campiglio.

## Bibliografia
*    Musei e gallerie d'Italia, Galleria d'arte Moderna, Collezione Boschi, a cura di Luciano Caramel, Maria Teresa Florio, Carlo Pirovano; Electa editrice; 1980

## Alter proget
Cassina San Fedel

La **cassina San Fedel** l'è vuna di cassine del parch de Monscia, che la se troeuva contraposta a la torreta Vescontea di Giardin Reai: dent a gh'è anca di bifore ciapade de la Gesa de Santa Maria in Brera prima che la sbatessen sgiò.

## Riferiment
*LombardiaBeniCulturali

## Alter proget
Basilega de San Giovann Batista (Monscia)

La **basilega de San Giovann Batista** a l'era una gesa de Monscia fada su di Lombard vers la fin del secol VI, che ghe resta domà un quaj rest archeologegh e di descrizzion scrivude. In tra el secol XIII e XIV l'è trada sgiò per fà al so post el Dom de Monscia del dì d'incoeu.

L'è stada fada su de la Teodolinda 'me capella palatina del so Palazz Real, che per el Paol Diacon l'era stad fad in la cità perchè l'aria l'era sana e del 603, el Segond de Non l'ha batezad lilinsì l'Adaloald e l'Agilulf, e poeu inn mitud sota terra dent dent, insema forsi anca al Rotari, che però forsi l'è stad mitud sota a Pavia im la gesa de San Giovann Domnarum. I rest che gh'era dent inn stad spostad, quand che la basilega l'è trada sgiò, in la capella de Teodolinda del Dom Noeuv.

## Bibliografia
*Paolo Diacono, Historia Langobardorum (Storia dei Longobardi, cura e commento di Lidia Capo, Lorenzo Valla/Mondadori, Milano 1992).

## Alter proget
Archivi storegh Ricordi

L**'Archivi storegh Ricordi** el gh'ha dent i ducument de la Cà Ricordi, editor musegal bell important fad su del 1808 e in pè fina al 1994, l'è donca vun di archivi privad pussee grand del mond. A l'è stad crompad, del 1994, del grup Bertelsmann, che l'ha garantid el so desvilup e che 'l resta in Italia: del 2003 a l'è dent a la Biblioteca Nazzionala Braidensa, in del Palazz de Brera de Milan.

El gh'ha dent i partidure autografe de 23 di 28 oeuvere de l'Isep Verd, de tute i oeuvere del Giacomo Puccini foeura che per la Rondine, e spartid e oeuvere del Gioacchino Rossini, del Gaitan Donizet, del Vincenzo Bellini e del Salvatore Sciarrino.

## Ligam de foeura
*Sit ofizzial

## Alter proget
Anax imperator

***Anax imperator*** Leach, 1815, o **imperador comun**, l’è ona specie de pestoch de la famija Aeshnidae.

## Descrizzion
Hinn di pestoch de grand dimension e i pussee grand d’Europa, con 66-84 mm de longhezza. I mas’c madur e quaivoeuna femina veggia hinn prenzipialment bloeu e vird; I femine e i mas’c sgiovin gh’hinn nò el bloeu e hinn soratut vird. I oeugg hinn vird-bloeu e di volte slavad de marron.

I mas’c ronden el sò territori costantement per difendell e descascià i competitor. I femine, in sgeneral, deponen i oeuv in de l'aqua senza el mas’c, che in alter specie el vola arent la femina in deposizzion o ne stà tacad fisicament.

## Distribuzzion e habitat
L’imperador comun el se troeuva in ona vasta area del Vegg Mond; l’è present in tucc l’Africa, la penisola araba, l’Asia centrala e in granda part d’Europa, indove el sò areal el se sta slargand sia vers i latitudin pussee alt sia in elevazzion, probabilment a causa del cambiament del clima global.

L’*Anax imperator* l’è ligad a aque ferme oppur a scorriment lent, coma lagh e aque morte, basta che sien grand assee e sossen contornad de piante erbadegh e sgionch.

## Riferiment


## Alter proget
Peder Magg (pitor)

El **Peder Magg** (Milan, 1660 circa - 1738 circa) a l'è stad un pitor lombard, alev del Felip Biaa: l'ha lavorad al Dom de Milan, a quell de Monscia, a la gesa de Canepanova e al Palazz Mezabarba a Pavia, al Palazz Durin e a la Gesa de San March e a quella di Badesse a Milan. 

## Riferiment
*Treccani

## Alter proget
Musee Bagatti Valsecchi

El **musee Bagatti Valsecchi** a l'è vuna di cà musee de Milan e 'l se troeuva in via Gesù: palazz de la fin del Votcent volsud de la fameja Bagat Valsech, l'è stad crompad del 1975 de la Region Lombardia e del 1994 l'è vert 'me musee.

A l'è considerad vun di cà musee tegnude mej in Europa, con denter oeuvere del Giovann Bellin, del Gentil Bellin e del Giampedrin.

## Ligam de foeura
*Sit ofizzial

## Alter proget
Torr Lombarda (Monscia)

La **Torr Lombarda** a l'è l'unega roba che la resta del temp di Lombard antigh a Monscia: volta 18 meter, ma al temp forsi pussee de vint, l'è stada fada su del secol VI per difender el Palazz Real che gh'era arent. Al dì d'incoeu a l'è part del compless monumental del Dom de Monscia.

## Bibliografia
*Augusto Merati, Il Duomo di Monza e il suo Tesoro, Monza, Comune di Monza, 1982.

## Alter proget
Guercin

El **Guercin** (*Giovanni Francesco Barbieri* a l'anagrafa; Cent, 2 de fevrer 1591 - Bologna, 22 de dicember 1666) a l'è stad un pitor italegh, vun di pussee important de la banda bolognesa, cont atività anca a Ferrara, Piasenza e Venezzia.

Fondador de una scoeula de pitura in la soa cità, el gh'ha havud in tra i so alev el Matteo Loves, el Giuseppe Maria Galleppini, el Paol Antoni Barber e 'l Ceser Pront.

## Riferiment
*Treccani

## Alter proget
Aleck 64

L**'Aleck 64** a l'era un sistema de arcade desvilupad de la Seta del 1998 in su la bas del Nintendo 64 e compatibel cont el sistema JAMMA, dad foeura domà in Giapon

Sucessor del sistema System SSV, el so desvilup l'è stad sostegnud de Nintendo: el sistema a l'era propi compagn de la console originala, ma cont un sistema audio pussee bon: al dì d'incoeu la pupart di emulator del Nintendo 64 e i cartoce multi-ROM permeten de sgiugà ai so sgioeugh in su 'na console standard.

Per el sistema inn stad dad foeura domà dodes sgioeugh de che du, Magical Tetris Challenge e Star Soldier: Vanishing Earth, inn sortid anca in su la console originala.

## Riferiment
*Micro-64
Fabi Mangon

El **Fabi Mangon** (Milan, 11 de november 1587 - Milan, 2 de marz 1629) a l'è stad un architet lombard.

Nassud a Milan, la soa fameja l'era de Carevasg, el pader l'era un capomaster de la Fabrega del Dom: alev del Lissander Bisnaa, in del Dom el ved i lavorà del Pellegrin Tebald e del Martin Bass, l'è stad poeu professor de l'Academia Ambrosiana fina che l'hann fada su.

Insema al Righin l'ha propi lavorad a fà su el Palazz de l'Ambrosiana e 'l Palazz del Senad: el lavorarà anca al Salon Margherita, a la Gesa de San Sebastian, a la Gesa de Santa Maria Pedon e infin, insema al Ceran, al Righin e al Pessina, a la Cà Granda.

## Riferiment
*[Treccani](https://www.treccani.it/enciclopedia/fabio-mangone_(Enciclopedia-Italiana)/)

## Alter proget
Rejon a statut special (Italia)

Una **rejon a statut special** l'è una rejon de la Republega italiana qe la god de forme e condizion particolar de autonomia.
 
Cinq rejon italiane i è ciamade a statut special, aprovad del Parlament cond una lej costituzional: Sicilia, Sardegna, Vall d'Aosta, Friul-Venezia Julia e Trentin-Volt Adije (in realtà costituida dei province autonome de Trent e Bolzan, segond l'art. 116 de la Costituzion).

## Storia
I autonomie special i è marcade ind l'articol 116 de la Costituzion italiana, in vigor del 1 de jener del 1948:
* **L. cost. 2/1948**: *Conversione in legge costituzionale dello Statuto della Regione Siciliana*;
* **L. cost. 3/1948**: *Statuto speciale per la Sardegna*;
* **L. cost. 4/1948**: *Statuto speciale per la Valle d'Aosta*;
* **L. cost. 5/1948**: *Statuto speciale per il Trentino-Alto Adige*.

L'ultima rejon con autonomia special a vesser costituida, ind el 1963, l'è stait ol Friul Venezia Julia:
***L. cost. nº 1/1963**: *Statuto speciale della Regione Friuli-Venezia Giulia*

## Referiments
Gesa de la Pas (Alzan)

La **gesa de la Pas** a l'è una gesa de Alzan, in provincia e diocesi de Berghem, arenta a la veggia fortifegazzion de la cità: l'è stada fada su in tra el 1520 e 'l 1580, quand che l'hann consacrada: del 2005 l'è crompada de la parochia de Alzan.

## Bibliografia
*Francesco Rossi, Le chiese di Alzano Lombardo, Alzano Lombardo.

## Alter proget
Palazz Cusan (Milan)

**Palazz Cusan** a l'è un palazz del Ses'cent de Milan, restruturad poeu in del secol adree: el se troeuva in via Brera e 'l partegniva al sester de Porta Noeuva.

El palazz, che incoeu l'è doperad 'me sed de l'Armada italiana e del comand de la NATO, l'è stad progetad de la scoeula del Righin, la faciada de foeura del Giovanni Ruggeri e quella de dent del Giuseppe Piermarini.

## Riferiment
*LombardiaBeniCulturali

## Alter proget
Via Mediolanum-Placentia

La **via Mediolanum-Placentia** a l'era una strada romana de la Regio XI Transpadana che la conligava Medionalum a Placentia a passà per Laus Pompeia: longa 40 mia romane, la serviva a tacà Milan a la via Emilia, che la partiva propi de Piasenza.

## Riferiment
*Melegnano.net

## Alter proget
Torr Tirrena

La **Torr Tirrena** a l'è una costruzzion storega de Milan, che la se troeuva in Piazza del Liberty al 4: l'è doperada 'me residenza e ofizzi.

Fada su in tra el 1956 e 'l 1957 in su proget de l'Ermenegildo Soncini e de l'Eugenio Soncini, l'è volta 46,50 meter.

## Bibliografia
* C. De Carli, La Torre Tirrena a Milano, in L'architettura. Cronache e storia, anno IV, n. 35, settembre 1958, pp. 308-313, ISSN 0003-8830 (WC · ACNP).

## Alter proget
Torr Galfa

La **Torr Galfa** a l'è un gratacel de Milan progetad del Melchiorre Bega del 1956 e fornid del 1959.

Volud in principi de la Sogem, l'è vendud poeu in di agn '70 de la Banca Popolar de Milan che 'l lassa voeud del 2001 e del 2006 el vend a l'Immobiliare Lombarda: del 2012, ancamò voeud, a l'è ocupad del center social Macao e des dì adree a l'è desgomberad de la polizzia.

Del 2016 a l'è scominciad un proget de restaver per doperàlla per residenze e ofizzi.

## Riferiment
*LombardiaBeniCulturali

## Alter proget
Villa Necchi Campiglio

La **villa Necchi Campiglio** a l'è vuna di cà musee de Milan e la se troeuva in via Mozart: progetada in tra el 1932 e 'l 1935 del Piero Portaluppi, la gh'ha un giardin con pissina e camp de tenis.

Al dì d'incoeu a l'è de proprietà del Fond Ambient Italian.

## Ligam de foeura
*Sit ofizzial

## Alter proget
Guinifort Soree

El **Guinifort Soree** (Milan, intorna al 1429 - Milan, 7 de sginer 1481) a l'è stad un architet lombard, fioeul del Giovann e fredell del Francesch.

L'è stad ingegner capo del Dom de Milan del 1459 a la soa mort e l'è stad anca ingegner de la Certosa de Pavia. L'ha lavorad anca ai gese de San Peder in Gessaa, de l'Incoronada, del Carmen, del Giardin, de la Roeusa, del Casoret, de la Pas, di Grazzie, de san Bernardin di Moneghe e a la capella Portinari de la gesa de Sant Ustorgg: l'ha mitud man anca a la Cà Granda e al castell de Rivalta.

## Riferiment
*[Treccani](https://www.treccani.it/enciclopedia/guiniforte-solari_(Dizionario-Biografico)/)

## Alter proget
Gonfalon d'onor de l'Ospedal Magior de Milan

El **Gonfalon d'onor de l'[[Policlinich de Milan|Ospedal Magior de Milan]]** a l'è el drapon che 'l representa l'antigh ospedal ambrosian e l'è in mostra in del palazz di Ofizzi de la Cà Granda, inanz al musee de la Cà Granda: l'è stad progetad del Giò Ponti.

## Storia
L'ideja de dàgh un gonfalon a l'ospedal l'è del temp di fassista: del 1927 el president del Consili di Istitut Ospedaler, el Luigi Lanfranconi, ghe insubiss a la Cà Granda de dàss un stema de registrà a la Consulta Araldega e de fà un'insegna de mostrà in di event publegh e ai obet di benefator e l'è fada su una comission con dent el Giuseppe Bagatti Valsecchi, el Gaetano Moretti e 'l Pio Pecchiai.

El proget a l'è ciapad in man ancamò del 1930 del sucessor del Lanfranconi, el Massimo Della Porta, e se serniss de fà un vera e propi gonfalon, ispirad a quell de Milan, de spartì in d'una insegna granda per i celebrazzion e vuna picinina per i obet: a l'è tirad a man l'archivista Giacomo Bascapè per i ricerche araldeghe necessarie in di archivi istituzzionai.

Come tema a l'era stad sernid quell de la Nonziada, che l'è dedicad l'ospedal, e de la Colomba, simbol de l'istituzzion, che la saria stada atornada de alter stema: per quell minor gh'è dad l'incaregh al Ponti del 1932, e l'ann adree el parlarà bell content, in di so letere, del proget: la tessidura l'è fada de l'azienda Bertarelli, menter i part metalleghe de l'oreves Ravasco.  El prim sbozzet del Ponti gh'era piasud no a la Curia, che l'ha domandad un cambi perchè l'Angiol ghe faseva nissuna riverenza a la Madona.

Dopo una sotascrizzion publega per quatànn el cost, che l'era bell grand, a l'è inaugurad el 24 de marz del 1935 in d'una fonzion solenn del cardinal Schuster in del Dom de Milan: a bon cunt però a l'era minga pront, e 'l torna in laboratori subit dopo insì de fornìll.

## Riferiment
Antoni Canoeuva

L**'Antoni Canoeuva** (*Antonio Canova* in italian; Possagno, 1 de november 1757 - Venezzia, 13 de otover 1822) a l'è stad un scultor e pitor venezzian, in tra i pussee grand esponent del Neoclassicism in la scoltura, tant de vesser ciamad "el noeuv Fidia".

El s'è formad a Venezzia e 'l lavora per la pupart de la soa vita a Roma.

## Riferiment
*Treccani

## Alter proget
Pinacoteca civega (Com)

La **Pinacoteca civega** de Com la se troeuva a palazz Volpi e l'è vun di musee civegh de la cità, insema al Musee archeologegh Paol Giov, al Musee storegh Giuseppe Garibaldi e al Tempi Voltian.

A l'è spartida in quater sezzion: età de Mez, Renassiment, quadraria storega e Noeuvcent.

## Ligam de foeura
*Sit ofizzial

## Alter proget
L'orazzion del matin

**L'orazzion del matin** a l'è una statua del Vincenzo Vela fada del 1846: incoeu a l'è in mostra a Palazz Morand a Milan.

L'era stada fada su per el cont Litta, che la voleva metéla in del so palazz, de 'n Vela che al temp a l'era sgioven e dree a deventà famos: la mostra una sgiovineta che, in genoeugg, la dis i so orazzion, l'è mituda in mostra a Brera e la gh'ha subit un gran sucess, tant de andà in visita in Irlanda e Regn Unid. El Litta poeu la met in mostra in la cripta tacada a la Gesa di Selve a Vedan.

Un gess de proeuva de l'oeuvera incoeu a l'è in mostra al Musee Vincenzo Vela de Ligornet.

## Riferiment
*LombardiaBeniCulturali
Nicodemo Gentile

**Nicodemo Gentile** (Cirò, 24 de giügn del 1969) l'è un aucàt e persunàgg d'la television italian, scritùr e specializàd in dirìtt dl'imigrasiòn. Dal 2020 l'è president dl' *Asuciasòn Penelope*.

## Carrèra

L'è member d'ì aucàt de Perugia, e l'ha cumenciàd a difènd i pòver e la gènt de strada. Da un quàl ann l'è semper in telefision a "*Chi l'ha visto?*" e "*Quarto grado*" per cercà de truà la gent che l'è sparida.

## Oeuvere
* *Laggiù tra il ferro – Storie di vita, storie di reclusi*, Edizioni Imprimatur, 2017
* *Nella terra del niente. Storie di scomparse, storie di famiglie*, Edizioni Faust, 2018, ISBN 8898147805.
* *Il padrone. Storia di una manipolazione, storia di una tragedia*, Edizioni Faust, 2019.
* *Nulla è come appare. Storie di delitti, storie di accertamenti tecnici*, Edizioni Faust, 2021, ISBN 979-1280029089.

## Riferimént



## Ligàmm de foeura

* Chi l'ha visto? 
* Penelope Italia
C.S. Lewis

El **C.S. Lewis** (a l'anagrafa *Clive Staples Lewis*; Belfast, 29 de november 1898 - Oxford, 22 de november 1963) a l'è stad un scritor e teolegh britannegh.

Vist 'me vun di pader del cunt fantasy insema al George MacDonald e al J. R. R. Tolkien, l'ha scrivud I croneghe de Narnia, un ciclo fantasy de gran sucess. L'è stad anca docent de literadura inglesa a l'università de Oxford, indova che l'ha cognossud de persona e l'è deventad amis del Tolkien, cont el che l'heva fad su el grup di *[[Inklings]]*. In total l'ha scrivud pussee de trenta liber, del fantasy a l'apologia cristiana.

I so liber de apologia cristiana pussee cognossud inn *[[El cristianesim insì 'me l'è]]*, ciapad de una serie de discussion in su la radio BBC al temp de la guerra, *[[La man biota de Dio]]* e *[[El problema del dolor]]*. Batezad de fiolin in la Gesa d'Irlanda el se slontana de la fed fina ai 32 agn quand che, per influenza del Tolkien, el torna a l'anglicanesim e 'l se definirà "un laich normal de la Gesa d'Inghilterra".

## Riferiment
*Treccani

## Alter proget
Palazz Crivei

El **Palazz Crivei** a l'è un palazz storegh de Milan, che 'l se troeuva in via Pontasc al 12: l'è stad tirad su in tra el secol XVII e 'l secol XVIII.

Dent gh'ha vivud el Ludovico Pogliaghi.

## Bibliografia
*     Paolo Mezzanotte, Giacomo Bascapè, Milano nell'arte e nella storia, Milano, Bestetti, 1968, ISBN non esistente.

## Alter proget
Luis Tos (vescov)

El **Luis Tos** (Busti Grandi, 6 de luj 1763 - Pavia, 13 de november 1845) a l'è stad un vescov catolegh.

Alev di Somasch a Lugan, l'è ordenad pret e 'l va dent al capitol de la basilega de Sant Ambroeus, indova che 'l deventarà amis del Lissander Manzon e, grazzia a la soa gran coltura, l'è fad member onorari de l'Istitut Lombard Academia de Scenze e Letere. Anca se l'era vesin al gianseism l'è fad vescov de Pavia del 1823 e 'l moeur in la cità: el sarà mitud sota in del Dom citadin.

## Riferiment
*[Treccani](https://www.treccani.it/enciclopedia/luigi-tosi_(Dizionario-Biografico)/)

## Alter proget
Monument funerari del Nicolò Orsin

El **Monument funerari del Nicolò Orsin** a l'è una scoltura in marmor de Botisin fada de l'Antoni Mangiacavai che la se troeuva in del musee de Santa Giulia a Bressa.

El gh'haveva de havégh dent el corp del condoter Nicolò Orsin, ma infin el moeur a Lonigo e l'è mitud sota in la basilega di sant Giovann e Paol a Venezzia: donca, l'è mitud dent el so fioeul Ciaparin, in del Convent di Grazzie a Ghed. Quand che l'è soprimud a l'è spostad in del cor di moneghe del monester de Santa Giulia e, a la vertura del musee del 1998, l'è mituda lilinsì.

## Bibliografia
* Gaetano Panazza (a cura di), I civici musei e la Pinacoteca di Brescia, Brescia, Credito Agrario Bresciano, 1958, SBN SBL0487415.

## Alter proget